Božica Dea Matasić: *Vreće bez dna 2*

U dvodijelnom projektu sastavljenom od serije digitalnih simulacija *Vreće bez dna 1* i ambijentalnih skulptura *Vreće bez dna 2,* čije se javno predstavljanje nakon izložbe u Gliptoteci dovršava ovom izložbom u Galerija Bačva, manifestiraju se odrednice karakteristične za pristup Božice Dee Matasić proširenom polju skulpture, koje prema Rosalind Krauss provocira granice i pojmovno preklapanje između skulpture, pejzaža i arhitekture. Ipak, značenjske komponente radova očituju se kroz naglašen autorski odnos prema povijesno utemeljenom shvaćanju skulpture u užem smislu pa bi se iz te perspektive moglo konstatirati da su oni zapravo koncipirani kao formalni negativ klasične skulpture zatvorenih obrisa.

Navedimo redom – bez postamenta, bez volumena, bez recipročnog prostora šupljine, uopće na samom pragu materijalnosti jedino što postoji zapravo je obris. Takvim ukidanjem taktilnih i morfoloških sastavnica rada autorica u potpunosti mobilizira one konceptualne. Sve što vidimo samo je gola svedenost na prostorni crtež poput posuđenog segmenta Giacomettijeve kompozicije *Palača u 4 sata ujutro,* čime dolazimo do tradicije nadrealizma i težnji za približavanjem nesvjesnim impulsima. Na mračnoj strani psihe tu vreba teror unutrašnjih neuroza s artiljerijom opsesivnih slika i prisilnih misli. Evo i motiva - vreća bez dna!

Ne dozvoljavajući olakost pristupa niti sebi niti posjetiteljima, autorica u odabir i iskaz onoga što prepoznajemo i uobičajeno nazivamo motivom, otkriva i pitanje vlastite motivacije, a to je upravo propitivanje različitih dimenzija koje oblikuju pojam realiteta. To znači da unatoč citiranju postupka predimenzioniranja banalnih predmeta svakodnevne upotrebe karakterističnog za pop-art, autorska namjera nije u iskazivanju doslovnosti objekta. O tome govori aktiviranje prostora praznine, jer autorica ambijentalne skulpture koncipira kao ikoničke znakove koji se ostvaruju u negativnom prostoru, zapravo domeni fizičkog nepostojanja. Znakovita je pri tom i važnost digitalne tehnologije koja je više od praktičnog pomoćnog sredstva u procesu koncipiranja ideje ambijenta, što ističe serija simulacija *Vreće bez dna 1*. Posredstvom digitalnih simulacija usmjerava se pozornost ne samo na nemogućnost zaobilaženja globalno prisutne medijske i marketinške reprezentacije stvarnosti, već prvenstveno na status subjekta obgrljenog simulacijama. Takav subjekt kao posjetitelj izložbe, istovremeno aktivni promatrač i sudionik situacije stoji ne samo kao referentna osnova cijele serije *Vreće bez dna*, već i kao obvezna fizička nadopuna ambijentalnih skulptura. Kao paradoksalna šansa za uspostavljanje nasumičnih i promjenjivih odnosa volumena, doslovno tijela i prostora.

Ambijent s predimenzioniranim, arhitektonski dominantnim skeletima koji integriraju posjetitelje predstavlja suvremeni okvir realizacije odnosa između čovjeka i okruženja koji u krajnjoj liniji posve korespondira s poznatim tumačenjem kapitalističkog realizma Marka Fischera:„on je više nalik prožimajućoj atmosferi, koja uvjetuje ne samo proizvodnju kulture već i reguliranje rada i obrazovanja, a ponaša se kao neka vrsta nevidljive barijere koja ograničava misao i djelovanje“.

Jasmina Fučkan